ماہ شت ءُ روچ شتاں مہکمیں سال شتاں
 پُلّیں امروز نہ شت مئے گل ءُ بال شتاں
 مجلس ءُ دور ءُ بلوچی شیرکنیں گپّ ءُ ہبر
 جلّک ءُ چِہر ءُ گدان گوپتگیں شال شتاں
 تْرونگلیں ارساں نہ گورت دل شپیں تیراں نہ سُپت
 گورگیں کلّ ءِ وڑالاں مئے سر ءُ بال شتاں
 چاکر ءِ زور ءُ تیاری ہانل ءِ ہیسکارگ
 رند ءِ شیھ ءَ چہ جہان مہر ءِ پہوال شتاں
 ازّت ءُ جام شتاں شُت اسیلیں پازل
 لبز ءُ گپتار ءُ بیان گال ءُ سرگال شتاں
 گند ءُ نند دوستی ءُ براتی ہوری ءُ ہوریں تپاک
 شکّلیں دروت ءُ سلام ہال ءُ اہوال شتاں
 غلام حسین شوہاز